
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL




Tasg 1
Rhan A

Adolygiad Datblygiadol 

Arweiniad: 
Mae Tasg 1 rhan A yn gofyn i chi ddefnyddio model adfyfyrio i fyfyrio ar eich arfer blaenorol a’ch anghenion datblygiadol i’r dyfodol. Dylech ei chwblhau trwy ystyried y gwaith rydych chi wedi’i wneud ers cymhwyso. Wrth drafod â’ch mentor a/neu eich goruchwyliwr/rheolwr llinell, nodwch eich anghenion datblygiadol i’r dyfodol fel rhan o’ch Cynllun Unigol Tair Blynedd Gyntaf o Ymarfer o dan bob un o’r 3 deilliant dysgu isod.
Rhaid i chi fodloni’r Deilliannau Dysgu ar gyfer y dasg hon (gweler atodiad 4 y llawlyfr).

Atebwch holl elfennau’r cwestiwn isod.


	Cwestiwn:

Gan ddefnyddio model adfyfyriol, myfyriwch yn feirniadol ar eich datblygiad proffesiynol ers cymhwyso’n weithiwr cymdeithasol. Ar sail hyn ac wrth drafod â’ch mentor/goruchwyliwr/rheolwr llinell, ewch ymlaen i nodi a chyfiawnhau eich anghenion datblygiadol i’r dyfodol dros y 12 mis sydd i ddod o dan bob un o 3 deilliant dysgu Gofal Cymdeithasol Cymru (GCC) a restrir isod, gan roi o leiaf un angen datblygiadol ar gyfer pob un o’r deilliannau dysgu isod:

1. Dadansoddi wrth asesu er mwyn hysbysu ymyriadau.
2. Cydweithio â phobl sydd angen gofal a chymorth, eu gofalwyr a gweithwyr proffesiynol eraill.
3. Ymyriadau a defnyddio barn broffesiynol mewn sefyllfaoedd cynyddol gymhleth.

Rhaid i’r dasg hon gyfeirio at sut mae’r oruchwyliaeth, yr hyfforddiant, y dysgu a’r ymchwil wedi dylanwadu ar eich ymarfer, a sut y byddant yn gwneud hynny.

Bydd y dasg gyntaf yn adlewyrchiad beirniadol o’m ymarfer ers cymhwyso, gan adnabod anghenion dysgu a datblygu o dan 3 amcan Gofal Cymdeithasol Cymru (GCC). Wrth ddychwelyd i’r tîm Iechyd Meddwl yn dilyn cyfnod mamolaeth, teimlais mewn sefyllfa cadarnhaol i adlewyrchu ar fy ymarfer, fy hunaniaeth bersonol a phroffesiynol. Felly, y model byddaf yn eu defnyddio ar gyfer myfyrio’n gritigol yw Model Borton (1970); “beth”, “felly beth” a “beth nawr”. Defnyddir y model hwn gan ei fod yn syml ond yn cynnwys yr holl sgiliau craidd i fyfyrio a gorfodi meddwl beirniadol (Magee a Nurse, 2014) sydd yn cefnogi datblygiad proffesiynol a dysgu parhaus.

Gan ddefnyddio model adlewyrchu Borton (1970), defnyddiais y cam “Beth” i fyfyrio ar fy natblygiad yn ystod blwyddyn gyntaf fy ymarfer. Datblygais hyder wrth asesu drwy gefnogi unigolion i ganolbwyntio ar eu cryfderau mewn asesiadau ‘Beth sy’n Bwysig’, gan ofyn cwestiynau cadarnhaol ac adnabod anghenion yn unol â’r Ddeddf Gwasanaethau Cymdeithasol a Llesiant (Cymru) 2014. Roedd hyn yn fy ngalluogi i resymu pan nad oedd gwasanaeth yn briodol, gan hyrwyddo hunanreolaeth ac adeiladu ar alluoedd presennol (Pulla, 2017). Datblygodd y sgil hwn drwy brofiad a hyfforddiant fel Solution Focused Training. Wrth fyfyrio ar ddechrau fy ngyrfa, sylweddolais fod tuedd gennyf i ddarparu gormod o gymorth, gan greu risg o ddibyniaeth. Arweiniodd hyn at y cam “Felly beth”, lle nodais yr angen i gryfhau fy ngwybodaeth am adnoddau trydydd sector dros y 12 mis nesaf. Bydd hyn yn fy ngalluogi i gysylltu nodau unigolion â chyfleoedd cymunedol realistig (Jayes et al., 2020) yn ogystal a llai o ddibyniaeth ar wasanaethau. Yn y cam “Beth nawr”, nodais yr angen i fynychu hyfforddiant pellach ar asesiadau ‘Beth sy’n Bwysig’ a chysgodi cydweithiwr profiadol. Bydd hyn yn sicrhau ymarfer cynhwysfawr, person‑ganolog (Phelan & Rickard‑Clarke, 2020) ac yn foesegol effeithiol mewn achosion iechyd meddwl cymhleth. Cefais hefyd drafodaeth am hyn mewn goruchwyliaeth a cawsom y cyfle i edrych ar wahanol ffyrdd o asesu mewn Gwaith cymdeithasol, megis trwy’r defnydd o ‘motivational interviewing’.

Cydweithio ag unigolion, eu gofalwyr a gweithwyr proffesiynol yw’r ail amcan dysgu. Yn y cam “beth” (Borton, 1970), wynebais heriau wrth gynnal cydweithio cadarn gyda staff lleoliad unigolyn ag anghenion gofal a chymorth cymhleth. Roedd diffyg cefnogaeth gan y lleoliad tuag at y cynllun gofal, ac roedd y nyrs seiciatreg a minnau’n teimlo nad oedd eu dull yn adlewyrchu lles yr unigolyn, yn enwedig pan oedd ymddygiad yr unigolyn a’i dad yn heriol. Roedd hyn yn mynd yn groes i egwyddorion partneriaeth Rhan 9 y Ddeddf Gwasanaethau Cymdeithasol a Llesiant (Cymru) 2014, sy’n pwysleisio cydweithrediad proffesiynol. Yn y cam “felly beth”, teimlais rwystredigaeth gan fod eu dull gwrthwynebus yn cael effaith negyddol ar gynnydd yr achos. Defnyddiais fy neallusrwydd emosiynol i fyfyrio’n feirniadol ar fy ymatebion, gan archwilio fy rhagfarnau fy hun (Herland, 2022) ac ystyried a oeddwn yn deall safbwynt y lleoliad a’r ffactorau a allai fod yn dylanwadu ar eu hymateb. Yn y cam “beth nawr”, nodais yr angen i ddatblygu hyder a sgiliau cyfathrebu proffesiynol er mwyn rheoli trafodaethau heriol ac i sicrhau bod llais yr unigolyn a’i ofalwyr yn cael ei gynrychioli’n glir mewn trafodaethau aml‑asiantaethol. Rwy’n bwriadu mynychu hyfforddiant ar reoli trafodaethau heriol (Stewart, 2013) a chynnal adolygiadau aml‑ddisgyblaethol rheolaidd o’r cynllun gofal, gan fod cydweithio effeithiol yn gyfrifoldeb ar bob aelod o’r tîm ac yn hanfodol i gefnogi’r unigolyn yn y ffordd orau. Bydd hefyd yn cael trafodaethau cyson o fewn goruchwyliaeth a soniais am yr heriau gyda fy mentor CPEL.

Cymhwyso barn broffesiynol mewn sefyllfaoedd cynyddol gymhleth yw’r trydydd amcan dysgu. Yn y cam “beth” o fodel Borton (1970), defnyddiais fy marn broffesiynol i asesu pryd oedd yn briodol dod â mewnbwn y gwasanaeth i ben, er bod rhai gweithwyr proffesiynol yn anghytuno ar adegau, yn teimlo bod angen parhau i fonitro oherwydd cymhlethdodau iechyd meddwl ac yn dehongli risg yn wahanol. Roedd angen cydbwyso’r safle pŵer (McComb, 2020), y fframwaith cyfreithiol (Braye et al., 2013) a’r risgiau posibl, gan fod unigolion yn aml yn profi ailgyfeirio cyflym ar ôl cau achos (Tyler et al., 2019). Yn y cam “felly beth”, cydnabuais yr angen i gryfhau fy hyder wrth greu cynlluniau cau achos clir, yn enwedig pan fo barn broffesiynol yn wahanol rhwng asiantaethau. Ystyriais y pwysigrwydd o drafod gyda bob asiantaeth I sicrhau fod pawb yn dod o’r run farn. Mae sicrhau bod unigolion yn deall y trefniadau ar ôl cau yn hanfodol i leihau risg. Yn y cam “beth nawr”, nodais gamau datblygu: trafod addasrwydd cau achosion mewn goruchwyliaeth, a defnyddio mentoriaeth CPEL i adlewyrchu’n systematig ar benderfyniadau mewn sefyllfaoedd lle mae anghytundeb proffesiynol yn rhan o’r cymhlethdod. Byddaf hefyd yn mynychu cwrs “Risk assessment and decision‑making” ar gyfer cynyddu fy hyder a fy ngwybodaeth.

Cyfrif geiriau: 785

750 o eiriau (+/- 10%:  dylech gynnwys eich cyfrif geiriau gwirioneddol ar ddiwedd pob adran).


















Tasg 1 
Rhan B 
Adolygiad Datblygiadol 

Arweiniad:
Cwestiwn dwy ran yw Tasg 1 rhan B, a pharhad o dasg 1 rhan A, ac mae’n rhaid i chi gyfeirio at fodel adfyfyriol yn y dasg hon.
Gwnewch yn siŵr eich bod yn bodloni’r deilliannau dysgu gofynnol ar gyfer y dasg hon (Gweler atodiad 4 y llawlyfr) a’ch bod yn ateb dwy ran y cwestiwn.

Atebwch holl elfennau’r cwestiwn isod. 

	Cwestiwn
Defnyddiwch fodel adfyfyriol i fyfyrio’n feirniadol ar yr anghenion dysgu a nodwyd gennych yn nhasg 1 rhan A o dan bob un o 3 deilliant dysgu GCC.
Rhaid i hyn gynnwys cyfeiriad at hyfforddiant, dysgu, ymchwil a goruchwyliaeth a myfyrio gyda’ch mentor/goruchwyliwr/rheolwr llinell ar y graddau yr ydych wedi cyflawni eich deilliannau dysgu.
Nodwch eich anghenion dysgu i gefnogi eich datblygiad yn y broses o drawsnewid i ddod yn ymarferydd profiadol yn eich gyrfa at y dyfodol ar ôl cwblhau’r rhaglen hon. 

Ar gyfer myfyrio’n gritigol ar fy anghenion dysgu o dan y tri amcan dysgu yn rhan 1a, byddaf yn defnyddio model adlewyrchol ERA (Sicora, 2017). Mae model ERA (Sicora, 2017) sef Profiad, Adlewyrchiad a Gweithred, yn cynnig dull syml ond beirniadol o werthuso datblygiad proffesiynol. Trwy’r tri cham hyn gallaf adolygu fy nghynnydd, asesu i ba raddau y cyflawnwyd fy anghenion dysgu, ac adnabod meysydd sydd angen eu datblygu ymhellach.

Wrth edrych ar y profiad, yn rhan gyntaf y model ERA (Sicora, 2017), yn ystod Tasg 1a datblygais fy ngallu i gymhwyso dadansoddiad wrth asesu drwy ganolbwyntio ar gryfderau unigolion a’r hyn sy’n bwysig iddynt. Roedd hyn yn golygu meithrin hyder i hwyluso sgyrsiau positif a nodi adnoddau personol, cymunedol a’r trydydd sector a allai ddarparu cefnogaeth ataliol cyn i wasanaethau statudol ymyrryd. Wrth adlewyrchu yn yr ail gam, credaf fy mod wedi cyflawni’r amcan dysgu hwn yn rhannol lwyddiannus. Er fy mod wedi gwella fy nealltwriaeth o ddull sy’n seiliedig ar gryfderau, roeddwn weithia’n canolbwyntio mwy ar ddiwallu anghenion asesu na datblygu sgwrs gydweithredol. Daeth trafodaethau mewn goruchwyliaeth â’m rheolwr â her adeiladol i mi ynghylch pa mor effeithiol yr oeddwn yn adnabod cryfderau teuluoedd ochr yn ochr â’u hanghenion. Roedd yr adborth hwn yn fy annog i fyfyrio’n fwy beirniadol ar fy ymarfer a datblygu dull mwy cytbwys. Roedd eistedd gyda’r tîm dyletswydd am brynhawn hefyd yn rhoi cipolwg gwerthfawr ar yr ystod o adnoddau cymunedol sydd ar gael. Yn y cam gweithred, rwy’n bwriadu parhau i ddatblygu’r maes hwn drwy fynychu cyrsiau perthnasol a sicrhau fy mod yn ymgorffori dull sy’n seiliedig ar gryfderau yn fwy cyson yn fy asesiadau.

O dan yr ail amcan dysgu, sef cydweithio â phobl sydd angen gofal a chymorth, nodais yr angen i ddatblygu fy hyder a’m sgiliau cyfathrebu proffesiynol er mwyn rheoli trafodaethau heriol a sicrhau bod llais unigolion a’u teuluoedd yn cael ei gynrychioli’n glir mewn trafodaethau amlasiantaethol. Wrth edrych ar y profiad (Sicora, 2017) Cefais y cyfle i fynychu hyfforddiant ar drafodaethau heriol, a oedd yn ddefnyddiol wrth ystyried ffyrdd gwahanol o ymateb i sefyllfaoedd cymhleth. Wrth adlewyrchu, er na chefais gyfle i gwblhau’r hyfforddiant ar adolygiadau aml-ddisgyblaethol fel y bwriadwyd yn wreiddiol, cefais brofiad sylweddol yn y tîm plant drwy arsylwi a chyfrannu at gyfarfodydd amddiffyn plant. Fodd bynnag, cydnabyddaf nad yw arsylwi yn unig yn darparu’r un lefel o ddatblygiad â chyfranogiad uniongyrchol. Roedd trafodaethau rheolaidd gyda’m rheolwr yn fy helpu i ddeall pwysigrwydd cyflwyno gwybodaeth yn glir, herio’n broffesiynol pan oedd angen, a sicrhau bod llais y plentyn yn parhau’n ganolog i drafodaethau. O ganlyniad, mae fy hyder wedi cynyddu, ond mae angen datblygu’r maes hwn ymhellach. Y cam gweithred yw mynychu hyfforddiant ffurfiol ar adolygiadau a cheisio mwy o gyfleoedd i gyfrannu’n uniongyrchol at gyfarfodydd amlasiantaethol.

O dan y trydydd amcan dysgu, sef cymhwyso barn broffesiynol mewn sefyllfaoedd cynyddol gymhleth, nodais fy angen i ddatblygu fy ngallu i asesu pryd oedd yn briodol dod â mewnbwn y gwasanaeth i ben. O dan y profiad, er na chefais gyfle i fynychu’r cwrs “Asesu Risg a Gwneud Penderfyniadau”, datblygodd y maes hwn yn sylweddol ar ôl symud i’r tîm plant. Wrth adlewyrchu, rwy’n cydnabod fy mod wedi magu mwy o hyder wrth ddefnyddio barn broffesiynol, ond mae gwneud penderfyniadau mewn maes diogelu yn gofyn am brofiadau a dysgu parhaus. Roedd goruchwyliaeth yn arbennig o bwysig wrth adolygu achosion a thrafod a oedd y dystiolaeth yn dangos bod risg niwed arwyddocaol wedi lleihau. Trwy’r trafodaethau hyn, dysgais bwysigrwydd cydbwyso gwybodaeth, dadansoddi risg a defnyddio tystiolaeth i gefnogi penderfyniadau. Er fy mod wedi gwneud cynnydd sylweddol, nid wyf yn ystyried bod yr amcan hwn wedi’i gyflawni’n llawn gan fy mod yn dal i ddatblygu’r hyder i wneud penderfyniadau annibynnol mewn sefyllfaoedd cymhleth iawn. Felly, y cam gweithred (Sicora, 2017) yw mynychu’r cwrs “JIT – Just in Time Child Protection” a pharhau i ddefnyddio goruchwyliaeth yn weithredol i herio a datblygu fy rhesymu proffesiynol. Bydd hyn yn cefnogi fy natblygiad fel gweithiwr cymdeithasol sy’n gallu gwneud penderfyniadau cadarn mewn sefyllfaoedd cynyddol gymhleth.

Cyfrif geiriau: 672

650 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).


	Cwestiwn

Myfyriwch ar yr adborth rydych chi wedi’i dderbyn gan unigolion sydd angen gofal a chymorth a/neu eu gofalwyr ac eglurwch sut mae’r wybodaeth hon wedi helpu i ddylanwadu ar eich arfer a’ch datblygiad proffesiynol i’r dyfodol.

100 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Derbyniais adborth gwerthfawr gan deulu â dau blentyn ar y gofrestr amddiffyn plant, gan gynnwys Mam oedd yn anfodlon iawn i ymgysylltu â mi ar y dechrau. Er ei gwrthwynebiad cychwynnol, datblygodd ymddiriedaeth drwy feithrin perthynas gyson dros bum mis, yn unol ag Adran 2 y Còd Ymarfer (Gofal Cymdeithasol Cymru, 2026). Ar adeg dad-gofrestru'r plant, mynegodd Mam ei gwerthfawrogiad o'r gefnogaeth a dderbyniodd. Siapiodd hyn fy ymarfer drwy atgyfnerthu pwysigrwydd amynedd, parch a chysondeb wrth weithio gyda theuluoedd. O ganlyniad, rwyf bellach yn rhoi mwy o bwyslais ar wrando gweithredol, cyfathrebu agored a chynnal perthnasoedd cadarn, gan gydnabod bod ymgysylltiad cadarnhaol yn aml yn datblygu'n raddol dros amser.


Cyfrif geiriau: 111

Cyfanswm tasg 1 rhan B, 750 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

